題吳成伯家文與可所畫晚靄横春圖
作者：李彭
朝代：宋

paragraphs: 湖州手參造化鑪，墨君老稚俱扶疏。
含毫回作晚靄戲，凴軒丹青渾欲無。
雨聲忽破鳥行急，木末尚掛窮猿呼。
衰翁將雛來蕩槳，挽引斜暉到漁網。
嵐昏那計目力長，厓傾欲陟天梯往。
湖州雖仆妙相存，此畫他年人更珍。
但恐君家風雨夜，山川斷取不無神。